b"\n_START_ARTICLE_\nDrancy\n_START_SECTION_\nGeografija\n_START_PARAGRAPH_\nDrancy le\xc5\xbei 10 km severovzhodno od sredi\xc5\xa1\xc4\x8da Pariza, v ju\xc5\xbenem delu ravnine Pays de France. Ob\xc4\x8dina meji na jugu na Bobigny, na zahodu na La Courneuve, na severozahodu na Le Bourget, severovzhodu na Le Blanc-Mesnil in na vzhodu na Bondy._NEWLINE_Naselje je razdeljeno na devet \xc4\x8detrti: Avenir Parisien (zahod), Le Petit Drancy (jug), Drancy Centre (sredi\xc5\xa1\xc4\x8de), La Mare (jugovzhod), L'\xc3\x89conomie (sever, okoli kolodvora), Paris Campagne (severozahod), La Muette (center-vzhod), Les Oiseaux (severovzhod) in Village Parisien (vzhod).\n_START_SECTION_\nAdministracija\n_START_PARAGRAPH_\nDrancy je sede\xc5\xbe istoimenskega kantona, v katerega je vklju\xc4\x8den ju\xc5\xbeni del ob\xc4\x8dine (34.736 prebivalcev), medtem ko je severni del vklju\xc4\x8den v kanton Le Bourget. Oba sta sestavna dela okro\xc5\xbeja Bobigny.\n_START_SECTION_\nZgodovina\n_START_PARAGRAPH_\nIme naselja izhaja iz prvotnega Terentiacum (posest Terentiusa), ki se je preko srednjeve\xc5\xa1kega Derenciacuma razvil v sedanje ime._NEWLINE_V 17. stoletju je bil Drancy razdeljen na dve vasi: Drancy le Grand in le Petit Drancy. Okoli\xc5\xa1 Village Parisien je zgrajen na stari lokaciji zaselka Groslay, obkro\xc5\xbeenega z Bondyjskim gozdom._NEWLINE_Med drugo svetovno vojno je bil v Drancyju deportacijsko tabori\xc5\xa1\xc4\x8de, kjer so bili pridr\xc5\xbeani judje, cigani in ostali, preden so jih poslali v nem\xc5\xa1ka koncentracijska tabori\xc5\xa1\xc4\x8da. Leta 1976 je bil v naselju postavljen Spomenik deportirancem kiparja Sheloma Selingerja."